SKRIFTLIG FORESPØRGSEL E-1977/01

af Juan Naranjo Escobar (PPE-DE) til Kommissionen

(5. juli 2001)

Om: Ørkendannelsen og dens indvirkning på planetens liv

I anledning af Verdensdagen for Bekæmpelse af Ørkendannelse har FN på ny advaret mod de frygtelige konsekvenser af dette fænomen. Tabet af frugtbar jord og den faldende produktivitet i landbruget som følge af tørke og ørkendannelse tvinger hvert år mange tusinde mennesker til at forlade deres hjem på jagt efter ny landbrugsjord, som kan sikre deres overlevelse. Inden for det seneste år har flere hundrede tusinde mennesker måttet flytte i Østafrika, Amerika og Sydeuropa, samtidig med at adskillige hundrede millioner hektar skov er blevet ødelagt af brand.

Med henblik på at imødegå de alvorlige konsekvenser af tørke og tabet af frugtbar jord vedtog man for syv år siden FN-konventionen om bekæmpelse af ørkendannelse, som har sat mange udviklingslande i stand til at indføre nationale handlingsplaner med henblik på at koordinere deres indsats.

I praksis er tilvejebringelsen af de nødvendige finansielle midler til bekæmpelse af tørke og ørkendannelse imidlertid fortsat en stor hindring.

Hvilke finansieringsmuligheder har Kommissionen til rådighed for en effektiv bekæmpelse af dette fænomen, som ikke kun berører fattige eller mindre udviklede lande, og især med henblik på en effektiv implementering af konventionen? Har den oplysninger om, hvordan fænomenet vil påvirke landskabet på det europæiske kontinent i de kommende år?

Svar afgivet på Kommissionens vegne af Poul Nielson

(14. september 2001)

EU har været part i konventionen til bekæmpelse af ørkendannelse siden 1998. Selv før den dato havde EF allerede i lang tid støttet programmer og projekter, der søger at rette op på problemerne med tørlandsområder over hele verden. I perioden 1990-1999 blev der bevilget et bidrag på omkring 1,1 mia. EUR til mere end 600 udviklingsprojekter i tørlandsområder i Afrika, Asien og Latinamerika. Den nordlige Middelhavsregion drog også i væsentlig grad fordel af midler fra EU til Kommissionens samarbejdsaktiviteter.

For udviklingslandenes vedkommende er projekterne blevet finansieret via Den Europæiske Udviklingsfond (EUF-Lomé-konventionen), de forhåndenværende midler i forbindelse med Euro-Middelhavsaftalerne (MEDA) og aftalerne med Asien og Latinamerika (ALA). Der er også finansieret specifikke projekter via budgetposterne Miljø og tropeskove (nu omfattet af forordningerne (EF) nr. 2493/2000 og 2494/2000)(1). Desuden er der finansieret forskningsprojekter som led i rammeprogrammerne for forskning og teknologisk udvikling i EU, især gennem det internationale samarbejdsprogram (INCO-programmet).

For de vest- og østeuropæiske landes vedkommende er der finansieret projekter, der er møntet på eller er relevant for ørkendannelsesfænomenet, og dette er sket gennem det finansielle instrument for miljøet (LIFE), ordningen for faglig bistand til Samfundet af Uafhængige Stater (det tidligere Sovjetunionen), TACIS, og specifikke forskningsprogrammer, især gennem miljøforskningsprogrammet, såsom Medalus, Archaeomedes, EFEDA, EPOCH, som er direkte møntet på problemet omkring ørkendannelse. Forskning inden for ørkendannelse og jordbundsforrringelse vil blive højt prioriteret i komponenten vedrørende bæredygtig udvikling og global ændring i EU's rammeprogram. Der er også mange projekter, der finansieres som led i regionalpolitikken (Interreg) og den fælles landbrugspolitik, der er relevante. Der findes en detaljeret opgørelse over alle disse projekter i en offentlig rapport, der blev udarbejdet af Kommissionen i 2000 i en konventionssammenhæng, og denne rapport sendes direkte til det ærede medlem og Parlamentets sekretariat.

Desuden vil det som led i programmet Interreg III for perioden 2000-2006 og efter forslag fra de interesserede regioner være muligt at lade medlemsstater og tredjelande i Middelhavsområdet samfinansiere samarbejdsprojekter til bekæmpelse af ørkendannelsen. De forslag til transnationale programmer, der ligger til godkendelse i Kommissionen, indeholder projekter inden for dette område.

I fremtiden vil den væsentligste finansiering af bekæmpelsen af ørkendannelsen uden for EU i overensstemmelse med EU's udviklingspolitik fortsat ske med generelle støttemidler (EUF, ALA, MEDA). Midlerne vil blive bevilget på baggrund af de nationale handlingsprogrammer mod ørkendannelse, som fremlægges af landene selv i deres strategipapir for fattigdomsbekæmpelse og landestøttestrategien i forbindelse hermed. Særlige budgetposter såsom Miljø og tropeskove vil selvfølgelig fortsat kunne bruges til finansiering af konkrete projekter, i princippet på et tilsvarende niveau.

I EU indeholder det 6. miljøprogram, som for tiden drøftes i Parlament og Rådet, et forslag om en tematisk strategi med hensyn til jordbundsforhold, som bl.a. skal omfatte jordbundsforringelse og ørkendannelse. I forbindelse med udvidelsen blev der aftalt et nyt bilag til ørkendannelseskonventionen for Central- og Østeuropa på parternes sidste konference. Dette skulle bidrage til at skabe sammenhængende rammer for fremtidige aktiviteter i regionen.

(1) EFT L 288 af 15.11.2000.